Document ID: 32014R1011

REGOLAMENT TA' IMPLIMENTAZZJONI TAL-KUMMISSJONI (UE) Nru 1011/2014
tat-22 ta' Settembru 2014
li jistabbilixxi regoli dettaljati għall-implimentazzjoni tar-Regolament (UE) Nru 1303/2013 tal-Parlament Ewropew u tal-Kunsill fir-rigward tal-mudelli għall-preżentazzjoni ta' ċerta informazzjoni lill-Kummissjoni u r-regoli dettaljati rigward l-iskambji ta' informazzjoni bejn il-benefiċjarji u l-awtoritajiet ta' ġestjoni, l-awtoritajiet ta' ċertifikazzjoni, l-awtoritajiet ta' verifika u l-korpi intermedji
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (1), u b'mod partikolari l-Artikoli 41(4) 102(1), 112(5), 122(3), 124(7), 131(6) u 137(3) tiegħu,
Billi:
(1)
Ir-Regolament ta' Implimentazzjoni tal-Kummissjoni (UE) Nru 184/2014 (2) jistabbilixxi d-dispożizzjonijiet meħtieġa għat-tħejjija tal-programmi. Biex tiġi żgurata l-implimentazzjoni ta' programmi ffinanzjati mill-Fondi Ewropej Strutturali u ta' Investiment (il-“Fondi ESI”), jeħtieġ li jiġu stabbiliti aktar dispożizzjonijiet għall-applikazzjoni tar-Regolament (UE) Nru 1303/2013. Biex tiġi ffaċilitata perspettiva komprensiva u aċċess għal dawk id-dispożizzjonijiet, dawn id-dispożizzjonijiet għandhom jiġu stabbiliti f'att ta' implimentazzjoni wieħed.
(2)
Biex tiġi żgurata l-konsistenza u l-kwalità tal-informazzjoni mibgħuta lill-Kummissjoni mill-awtorità ta' ġestjoni, inklużi dikjarazzjonijiet ċari dwar il-fattibbiltà tal-investiment u l-vijabbiltà ekonomika tal-proġett ewlieni, għandu jiġi stabbilit format standard li jistabbilixxi rekwiżiti uniformi għall-istruttura u l-kontenut tal-informazzjoni li jinnotifikaw proġetti ewlenin magħżula lill-Kummissjoni.
(3)
Bil-ħsieb li tiġi żgurata effiċjenza u trasparenza ikbar fl-implimentazzjoni ta' programmi ffinanzjati mill-Fondi ESI, il-mudell għal trażmissjoni ta' dejta finanzjarja, il-mudell għall-applikazzjonijiet ta' pagamenti u, skont l-Artikolu 41(4) tar-Regolament (UE) Nru 1303/2013, il-mudell li għandu jintuża meta tiġi ppreżentata informazzjoni addizzjonali rigward l-istrumenti finanzjarji bl-applikazzjoni għal pagamenti lill-Kummissjoni, kif ukoll għandu jiġi stabbilit il-mudell għall-kontijiet għal programmi operattivi.
(4)
Għall-istess skop, għandhom jiġu stabbiliti l-mudell għad-deskrizzjoni tal-funzjonijiet u l-proċeduri fis-seħħ fl-awtorità ta' ġesjtoni u, fejn xieraq, l-awtorità ta' ċertifikazzjoni, u l-mudell għar-rapport u l-opinjoni tal-korp indipendenti ta' awditjar. Huma għandhom jistabbilixxu l-karatteristiċi tekniċi ta' kull qasam fis-sistema ta' skambju elettroniku ta' dejta. Billi dawn il-mudelli se jiffurmaw il-bażi għall-iżvilupp ta' sistema ta' skambju elettroniku ta' dejta msemmija fl-Artikolu 74(4) tar-Regolament (UE) Nru 1303/2013, dawn għandhom jistabbilixxu wkoll il-mod li bih id-dejta fuq in-nefqa eliġibbli se tiddaħħal fis-sistema għall-iskambju elettroniku ta' informazzjoni.
(5)
Għandhom jiġu stabbiliti regoli dettaljati dwar il-kamp ta' applikazzjoni u l-karatteristiċi tas-sistemi li jappoġġjaw l-iskambju elettroniku ta' informazzjoni bejn il-benefiċjarji u l-awtorità ta' ġestjoni, l-awtorità ta' ċertifikazzjoni, l-awtorità ta' awditjar u l-korpi intermedji sabiex l-Istati Membri jingħataw ċertezza legali dwar l-obbligi li għandhom jiġu sodisfatti fuq l-iskadenza regolatorja stipulata fl-Artikolu 122(3) tar-Regolament (UE) Nru 1303/2013.
(6)
Biex jitnaqqas il-piż amministrattiv għall-benefiċjarji bl-aktar mod effettiv, effiċjenti u sodisfaċenti għalihom, filwaqt li jiġi żgurat l-iskambju elettroniku ta' informazzjoni b'mod effiċjenti, effettiv u sigur, ċerti rekwiżiti bażiċi u karatteristiċi tekniċi għandhom jiġu speċifikati għas-sistemi msemmija fl-Artikolu 122(3) tar-Regolament (UE) Nru 1303/2013.
(7)
Il-prinċipji u r-regoli applikabbli għandhom jiġu stabbiliti fir-rigward tat-trażmissjoni ta' dokumenti u dejta permezz tas-sistemi rigward l-identifikazzjoni tal-parti responsabbli biex jittellgħu d-dokumenti u kwalunkwe aġġornament tagħhom inkluża soluzzjoni alternattiva fil-każ li force majeure xxekkel l-użu tas-sistemi.
(8)
Dan ir-Regolament jirrispetta d-drittijiet fundamentali u josserva l-prinċipji rikonoxxuti mill-Karta tad-Drittijiet Fundamentali tal-Unjoni Ewropea, u b'mod partikolari d-dritt għall-protezzjoni tad-dejta personali. B'hekk dan ir-Regolament għandu jiġi applikat skont dawn id-drittijiet u prinċipji. Dwar id-dejta personali pproċessata mill-Istati Membri, tapplika d-Direttiva 95/46/KE tal-Parlament Ewropew u tal-Kunsill (3). Rigward l-ipproċessar ta' dejta personali mill-Istituzzjonijiet u l-korpi tal-Unjoni u l-moviment liberu ta' tali dejta, japplika r-Regolament (KE) Nru 45/2001 tal-Parlament Ewropew u tal-Kunsill (4).
(9)
Il-miżuri stipulati f'dan ir-Regolament huma skont l-opinjoni tal-Kumitat ta' Koordinament għall-Fondi Ewropej Strutturali u ta' Investiment,
ADOTTAT DAN IR-REGOLAMENT:
KAPITOLU I
IL-MUDELLI U L-FORMAT LI GĦANDU JINTUŻA GĦAT-TRESSIQ TA' ĊERTA INFORMAZZJONI LILL-KUMMISSJONI
Artikolu 1
Il-format għan-notifika ta' proġett ewlieni magħżul
In-notifika ta' proġett ewlieni magħżul mill-awtorità ta' ġestjoni lill-Kummissjoni f'konformità mal-ewwel subparagrafu tal-Artikolu 102(1) tar-Regolament (UE) Nru 1303/2013 titfassal f'konformità mal-format stipulat fl-Anness I għal dan ir-Regolament.
Artikolu 2
Mudell għat-trażmissjoni ta' dejta finanzjarja
Meta jippreżentaw id-dejta finanzjarja lill-Kummissjoni għal raġunijiet ta' monitoraġġ skont l-Artikolu 112 tar-Regolament (UE) Nru 1303/2013, l-Istati Membri jużaw il-mudell imfassal fl-Anness III ta' dan ir-Regolament.
Artikolu 3
Il-mudell għad-deskrizzjoni tal-funzjonijiet u l-proċeduri fis-seħħ għall-awtorità ta' ġestjoni u l-awtorità ta' ċertifikazzjoni
1. Id-deskrizzjoni tal-funzjonijiet u l-proċeduri fis-seħħ għall-awtorità ta' ġesjtoni u, fejn xieraq, l-awtorità ta' ċertifikazzjoni titfassal skont il-mudell stipulat fl-Anness III għal dan ir-Regolament.
2. Meta sistema komuni tapplika għal bosta programmi operattivi, tista' titfassal deskrizzjoni waħda tal-funzjonijiet u l-proċeduri msemmija fil-paragrafu 1.
Artikolu 4
Il-mudell għar-rapport tal-korp indipendenti ta' awditjar
1. Ir-rapport tal-awditjar tal-korp tal-awditjar indipendenti li hemm referenza għalih fl-Artikolu 124(2) tar-Regolament (UE) Nru 1303/2013 jitfassal skont il-mudell ippreżentat fl-Anness IV ta' dan ir-Regolament.
2. Meta sistema komuni tapplika għal bosta programmi operattivi, jista' jitfassal rapport ta' awditjar singolu kif imsemmi fil-paragrafu 1.
Artikolu 5
Il-mudell għall-opinjoni tal-korp indipendenti ta' awditjar
1. L-opinjoni tal-korp ta' awditjar indipendenti msemmi fl-Artikolu 124(2) tar-Regolament (UE) Nru 1303/2013 jiġi ppreżentat skont il-mudell imfassal fl-Anness V ta' dan ir-Regolament.
2. Meta sistema komuni tapplika għal bosta programmi operattiv, tista' titfassal opinjoni singola msemmija fil-paragrafu 1.
Artikolu 6
Il-mudell għall-applikazzjoni tal-pagamenti inkluża informazzjoni addizzjonali rigward l-istrumenti finanzjarji
L-applikazzjoni tal-pagamenti msemmija fl-Artikoli 41(4) u 131(6) tar-Regolament (UE) Nru 1303/2013 titfassal skont il-mudell stabbilit fl-Anness VI għal dan ir-Regolament u tinkludi, fejn applikabbli, informazzjoni addizzjonali li tikkonċerna strumenti finanzjarji.
Artikolu 7
Il-mudell għall-kontijiet
Il-kontijiet imsemmija fl-Artikolu 137(1) tar-Regolament (UE) Nru 1303/2013 jiġu ppreżentati lill-Kummissjoni skont il-mudell imfassal fl-Anness VII ta' dan ir-Regolament.
KAPITOLU II
IR-REGOLI DETTALJATI RIGWARD L-ISKAMBJI TA' INFORMAZZJONI BEJN IL-BENEFIĊJARJI U L-AWTORITAJIET TA' ĠESTJONI, L-AWTORITAJIET TA' ĊERTIFIKAZZJONI, L-AWTORITAJIET TA' VERIFIKA U L-KORPI INTERMEDJI
Artikolu 8
Id-definizzjoni u l-kamp ta' applikazzjoni ta' sistemi elettroniċi ta' skambju ta' dejta
1. “Sistemi tal-iskambju tad-dejta elettronika”, kif imsemmi fl-ewwel subparagrafu tal-Artikolu 122(3) tar-Regolament (UE) Nru 1303/2013 tfisser il-mekkaniżmi u l-istrumenti li jippermettu l-iskambju elettroniku tad-dokumenti u dejta, inkluża appoġġi għall-midja awdjoviżiva, dokumenti skanjati u fajls elettroniċi.
L-iskambju ta' dokumenti u dejta jinkludi l-irrappurtar dwar il-progress, it-talbiet għall-pagamenti u l-iskambju ta' informazzjoni relatata ma' verifiki ta' ġestjoni u awditjar.
2. Is-sistemi ta' skambju ta' dejta elettronika jippermettu verifiki amministrattivi fir-rigward ta' kull applikazzjoni għal rimborż mill-benefiċjarji skont l-Artikolu 125(5) tar-Regolament (UE) Nru 1303/2013 u verifiki biex toqgħod fuq tagħrif u dokumenti disponibbli permezz ta' sistemi tal-iskambju tad-dejta elettronika, meta tali informazzjoni u dokumenti jiġu skambjati f'forma elettronika f'konformità mal-Artikolu 122(3) ta' dan ir-Regolament. Id-dokumenti tal-karta jistgħu jkunu mitluba biss minn dawn l-awtoritajiet responsabbli f'każijiet eċċezzjonali, wara analiżi tar-riskju, u biss jekk dokumenti tal-karta huma l-vera sors ta' dokumenti skanjati mtella' f'sistemi tal-iskambju tad-dejta elettronika.
Artikolu 9
Il-karatteristiċi tas-sistema ta' skambju elettroniku ta' dejta
1. Is-sistemi ta' skambju elettroniku ta' dejta jiżguraw is-sigurtà tad-dejta, l-integrità tad-dejta, il-kunfidenzjalità tad-dejta, l-awtentikazzjoni ta' min qed jibgħat skont l-Artikoli 122(3), 125(4)(d), 125(8) u 140 tar-Regolament (UE) Nru 1303/2013.
Is-sistemi ta' skambju elettroniku ta' dejta jkunu disponibbli u jkunu operattivi waqt u barra l-ħinijiet tal-uffiċċju standard, ħlief għal attivitajiet ta' manutenzjoni teknika.
2. Jekk Stat Membru, b'inizjattiva tiegħu stess, jimponi l-użu obbligatorju ta' sistemi ta' skambju elettroniku ta' dejta fuq il-benefiċjarji, hu jiżgura li l-karatteristiċi tekniċi ta' dawn is-sistemi ma jfixklux l-implimentazzjoni mingħajr xkiel tal-Fondi u lanqas jirrestrinġu l-aċċess għal xi benefiċjarji.
Dan ir-rekwiżit ma japplikax għal sistemi ta' skambju elettroniku ta' dejta għal benefiċjarji li kienu magħmula obbligatorji minn Stat Membru matul il-perjodu ta' programmazzjoni preċedenti u jikkonformaw ma' rekwiżiti oħra stabbiliti f'dan ir-Regolament.
3. Is-sistemi ta' skambju elettroniku ta' dejta jkunu mgħammra b'tal-inqas bil-funzjonalitajiet li ġejjin:
(a)
formoli interattivi u/jew formoli mimlija minn qabel mis-sistema fuq il-bażi tad-dejta li hija maħżuna f'passi konsekuttivi tal-proċeduri;
(b)
kalkoli awtomatiċi, fejn applikabbli;
(c)
kontrolli integrati awtomatiċi li jnaqqsu skambji ripetuti ta' dokumenti jew informazzjoni kemm jista' jkun;
(d)
twissijiet iġġenerati mis-sistema stess biex jinformaw lill-benefiċjarju li ċerti azzjonijiet jistgħu jitwettqu;
(e)
status ta' rintraċċar onlajn li jippermetti lill-benefiċjarju jimmonitorja l-istatus attwali tal-proġett;
(f)
disponibbiltà fl-istorja kollha tal-fajls relatati mal-proġett.
Artikolu 10
It-trażmissjoni ta' dokumenti u dejta permezz ta' sistema ta' skambju elettroniku ta' dejta
1. Il-benefiċjarji u l-awtoritajiet imsemmija fl-ewwel subparagrafu tal-Artikolu 122(3) tar-Regolament (UE) Nru 1303/2013, iżidu d-dokumenti u d-dejta li għaliha huma responsabbli, u kull aġġornament gћalihom, għas-sistema ta' skambju elettroniku ta' dejta f'format elettroniku kif definit mill-Istat Membru.
L-Istat Membru jistabbilixxi t-termini u l-kundizzjonijiet dettaljati ta' skambju elettroniku ta' dejta f'dokument li jistabbilixxi l-kundizzjonijiet għas-sostenn għal kull operazzjoni msemmija fl-Artikolu 125(3)(c) tar-Regolament (UE) Nru 1303/2013.
2. L-iskambji tad-dejta u t-tranżazzjonijiet ikollhom fuqhom firma elettronika obbligatorja skont it-tifsira tad-Direttiva 1999/93/KE tal-Parlament Ewropew u tal-Kunsill (5).
3. Id-data tat-trażmissjoni ta' dokumenti u dejta mill-benefiċjarju lill-awtoritajiet imsemmija fl-ewwel subparagrafu tal-Artikolu 122(3) tar-Regolament (UE) Nru 1303/2013 u viċi versa titqies bħala d-data ta' sottomissjoni elettronika tal-informazzjoni li tkun maħżuna f'sistema ta' skambju elettroniku ta' dejta.
4. Is-sottomissjoni ta' dokumenti u dejta permezz ta' sistema ta' skambju elettroniku ta' dejta ssir darba biss kif imsemmi fit-tieni subparagrafu tal-Artikolu 122(3) tar-Regolament (UE) Nru 1303/2013 fir-rigward tal-istess operazzjoni għall-awtoritajiet kollha li jimplimentaw l-istess programm.
Dawn l-awtoritajiet jikkooperaw fil-livelli legali, organizzattivi, semantiċi u tekniċi biex jiżguraw komunikazzjoni effettiva, kif ukoll l-iskambju u l-użu mill-ġdid tal-informazzjoni u l-għarfien.
Dan huwa mingħajr preġudizzju ta' proċessi li jippermettu lill-benefiċjarju jaġġorna d-dejta żbaljata jew skaduta jew dokumenti li ma jinqrawx.
5. Is-sistema ta' skambju elettroniku ta' dejta tkun aċċessibbli jew direttament permezz ta' interfaċċa interattiva għall-utent (applikazzjoni fuq l-Internet) jew permezz ta' interfaċċa teknika li tippermetti s-sinkronizzazzjoni awtomatika u t-trażmissjoni ta' dejta bejn il-benefiċjarji u s-sistemi tal-Istati Membri.
6. Meta informazzjoni tiġi pproċessata, is-sistema ta' skambju elettroniku ta' dejta tiggarantixxi l-protezzjoni tal-privatezza tad-dejta personali għal individwi u l-kunfidenzjalità kummerċjali għal entitajiet ġuridiċi skont id-Direttiva 2002/58/KE tal-Parlament Ewropew u tal-Kunsill (6), id-Direttiva 2009/136/KE tal-Parlament Ewropew u tal-Kunsill (7) u d-Direttiva 95/46/KE tal-Parlament Ewropew u tal-Kunsill (8).
7. F'każijiet ta' force majeure, u b'mod partikolari ta' funzjonament ħażin tas-sistema tal-iskambju elettroniku tad-dejta jew nuqqas ta' konnessjoni ta' dejta dejjiema, il-benefiċjarju kkonċernat jista' jissottometti l-informazzjoni meħtieġa lill-awtoritajiet kompetenti fil-forom u bl-użu ta' mezzi stabbiliti mill-Istat Membru għal każijiet bħal dawn. Hekk kif tieqaf il-kawża ta' force majeure, l-Istat Membru jiżgura li d-dokumenti rilevanti jiġu integrati f'bażi tad-dejta relatata mas-sistemi ta' skambju elettroniku ta' dejta.
Permezz ta' deroga mill-paragrafu 3, id-data meqjusa biex tissottometti l-informazzjoni mitluba titqies li hija d-data ta' meta jintbagħtu d-dokumenti fil-forom meħtieġa.
8. L-Istati Membri jiżguraw li l-benefiċjarji kollha jistgħu jużaw is-sistemi ta' skambju elettroniku ta' dejta msemmija fl-Artikolu 122(3) tar-Regolament (UE) Nru 1303/2013, inklużi l-benefiċjarji ta' operazzjonijiet attwali fid-data li fiha s-sistemi tal-iskambju tad-dejta elettronika saru operattivi u li għalihom japplika l-iskambju elettroniku tad-dejta.
Artikolu 11
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-22 ta' Settembru 2014.

Labels: 12
4
15